(يصاحبتي)
الشاعر انمار ناجي
يصاحبتي شعجب بعتيني باول يوم
عود اني صديقج وانتي صاحبتـــي
هيج الجامعه غيرتج من لحظـــات
وصار لسان عندج وي غيري سولفتي
اذكرج باللواكه بالسادس ويـــــاي
واذكرج بالخصوصي وياي من جنتي
واذكرج بالامتحان شكد تنقلــــين
بحجه وين القلم ها وين مسطرتي
احلفتي وكلتي لغيري ماتباعيــن
ليش بالجامعه عالقرد باوعتــــي
مااحجي بعد بس لازم تعرفيــــن
العوبه عوبه لو يوميه مكيجتـــــي
ولج مو جنه سوه نوكف وره الاشجار
شبسرعه ولج وي غيري كبلتي
مو حلوة صفاتج بس مقتنع بيـــج
وكلت انتي احلاهن وادري مو انتي
بس مادام احبج كلت كلشي يهون
شكلج مخربط لو كونيه البستــي
لو شعرج مكفش لو بلوزج مشكك
لو صرتيلي طلقه بوسط خاصرتي
شمدريني ويدك كلبج لغير انسان
وكلشي الي بنيته وياج هدمتـي
بعد رقمي انمسح وبعد مدكين
بس عالخدمه غيري كل يوم خابرتي
وبعد درسوج شلون ويه الولد تحجين
وحسبالي فقيرة وكلشي مدرستي
جانت بنيه وحده اضن تلزم اديــــج
وهسه عشرت ولد لزموج من فتي
من باب الجامعه لميتي كومه ارقام
هذا العنده بطــــــه وذاك لابرتي
كروبج بنت وحده والبقــــيه اولاد
عفتي البنت ويه الولد سولفتــي
والمصيبه لو عزمتيهم عالاكل وياج
يدفعون فلوس الاكل وانتي مدفعتي
وادري ازواج همه من يجون ويـــــاج
بحجه ها والله اعتذر خردة ماعندي
وفوك القهر من تعرفني تكـــــول
هذا مو حبيبي هذا ابن عمتــــي